**Čo čaká slovenský vidiek?**

**Slovensko sa vracia o desať rokov späť**

**Chýba záujem o zmenu implementačného mechanizmu**

*Tlačová správa, 9. júna 2021*

Národná sieť miestnych akčných skupín SR (NS MAS) je znepokojená postojom riadiacich orgánov k príprave nového programového obdobia 2021 – 2027. Na Slovensku vrcholí príprava Partnerskej dohody SR na roky 2021 – 2027 a návrh rozdelenia národnej alokácie, ale štátne orgány neprihliadajú na viaceré dôležité pripomienky pracovných skupín a aktérov z praxe. *„Tak, ako prebiehala odborná diskusia k definovaniu investičných priorít, tak požadujeme diskusiu aj k témam implementačného mechanizmu, a to najmä využitia nástroja CLLD s financovaním z viacerých fondov,“* zdôrazňuje predseda NS MAS Štefan Škultéty.

Hoci vidiecke regióny tvoria 73 % územia Slovenska, vyzerá to tak, že v novom programovom období jediným dostupným zdrojom na podporu rozvoja obcí ostane Program rozvoja vidieka (PRV). To znamená, že podpora obcí v období 2021 – 2027 bude v rámci PRV znížená na menej ako 1/3 výšky alokácie súčasného obdobia. Zároveň bude minimálna aj priama podpora obcí z Operačného programu Slovensko 2021 – 2027.

Vzhľadom na veľmi zle nastavené a nevydarené súčasné obdobie 2014 – 2020 chcú miestne akčné skupiny v nadchádzajúcom programovom období fungovať efektívnejšie a chcú sa podieľať na nastavení pravidiel: *„Toto programové obdobie sa nám ťažko komunikovalo s riadiacimi orgánmi – či je to Ministerstvo pôdohospodárstva a rozvoja vidieka, ktoré riadi Program rozvoja vidieka, alebo Ministerstvo investícií, regionálneho rozvoja a informatizácie, ktoré má na starosti Integrovaný regionálny operačný program a ani teraz nevidíme záujem o zmenu implementačného mechanizmu. Úradníci do prichádzajúceho obdobia presadzujú systém, ktorý bude pre nich najjednoduchší, namiesto systému, ktorý bude efektívny pre regióny,“* upozorňuje predseda NS MAS.

Preto na základe doterajších skúseností Národná sieť zadefinovala desať požiadaviek pre nadchádzajúce programové obdobie. Tie najdôležitejšie konkretizuje Štefan Škultéty: *„Žiadame umožniť podporu stratégií miestneho rozvoja prostredníctvom viacerých fondov s ohľadom na špecifiká a potreby jednotlivých MAS.“* Na podporu rozvoja vidieka prostredníctvom metódy LEADER požaduje NS MAS vyčleniť financie vo výške minimálne 300 miliónov eur zo Strategického plánu Spoločnej poľnohospodárskej politiky a minimálne 330 miliónov eur z Operačného programu Slovensko. Pri súčasnom návrhu hrozí, že obce a regióny nebudú mať možnosť žiadnej zmysluplnej podpory a vytratí sa zmysel prístupu LEADER ako nástroja rozvoja vidieckych oblastí SR.

Národná sieť MAS požaduje diskusiu k témam implementačného mechanizmu, a to najmä využitia nástroja CLLD s financovaním z viacerých fondov. *„Veľmi dobré výsledky s multifondom majú naši kolegovia v Českej republike. Rozhodnutie o monofondovom riešení rozvoja vidieka je návrat späť o desať rokov, do prvého programového obdobia 2007 – 2013 a ide proti trendom v EÚ. Podľa oficiálneho stanoviska Výboru regiónov by sa malo vo všetkých regiónoch EÚ stať povinným využívanie miestneho rozvoja vedeného komunitou financované z viacerých zdrojov, tzv. multifond. Slovensko to však nerešpektuje,“* pripomína Štefan Škultéty.

Národná sieť miestnych akčných skupín cíti zodpovednosť za rozvoj vidieka a preto hľadá optimálne riešenie pre budúcnosť. Ako vysvetľuje predseda siete Štefan Škultéty, *„už pred rokom sme nadobudli pocit, že kompetentné orgány na Slovensku s týmto modelom financovania nepočítajú. Preto sme požiadali vicepremiérku pre investície a informatizáciu Veroniku Remišovú o stretnutie, na ktorom by sme začali riešiť programové obdobie 2021 – 2027 a postavenie miestnych akčných skupín. Vzhľadom na neisté podmienky pripravovaného programového obdobia sme ministerku opakovane požiadali o stretnutie aj v marci tohto roka, na výzvy Národnej siete však nereaguje. Ide o vážnu a zásadnú situáciu, ktorú musíme riešiť, pretože avizované zámery zastavia miestny rozvoj a vidiek na Slovensku značne utrpí.“*

\*\*\*

**Kontakt pre médiá:**

Veronika Fitzeková

fitzekova@gmail.com

0908 994 585